कनाडा के नोव स्कोशिया के प्रेस्बिटेरियन चर्च का एक पादरी रेवरेंड जॉन मोर्टन एक लम्बी बीमारी के बाद स्वास्थ्य लाभ के लिए 1867 में त्रिनिदाद आया था। आते ही वह यहाँ के दक्षिणी नगर सेन फर्नांडो में रहा लेकिन बाद में वह प्रिंसेस टाउन होते हुए एरी गांव पहुंचा। उसे यह स्थान पसंद आया। अनुमान लगा सकते हैं कि त्रिनिदाद उस समय कितना अधिक खुला और विस्तृत, लहलहाते खेतों और शांत और सुरम्य वातावरण वाला स्थान था। 30 मई 1845 से प्रारम्भ होकर 1867 तक त्रिनिदाद में लगभग 20,000 भारतीय आ चुके थे। मोर्टन दिन भर गन्ने के खेतों में घूमता, खेतों में काम करते भारतीय मज़दूरों से बात करता और नयीनयीयोजनाएंबनाता। उस का मस्तिष्क इसी उधेड़ बुन में रहता की इन लोगों को किस तरह से अपने में मिलाया जाये अर्थात इन को प्रेस्बिटेरियन मतावलम्बी बनाया जाये। अंततः वह मन ही मन परेशान हो गया और कनाडा वापिस आ गया। आते ही उसने अपने चर्च के मुख्य पादरी से अपने दिल की बात कही कि किस तरह उन लोगों को प्रेस्बिटेरियन ईसाई बनाया जा सकता है। इस काम के लिए उसने अपनी सेवा भी अर्पित की। चर्च के अधिकारी उस के इस प्रस्ताव से प्रसन्न हो गए और उन्होंने मोर्टन को काम करने की अनुमति दे दी। इस तरह से मोर्टन अपनी पूरी तैयारी के साथ, पत्नी सारा और अपनी अकेली नन्हीं बेटी के साथ अपने मिशन पर 6 जनवरी 1868 को कनाडा पहुँच गया। उन ने सबसे पहला काम किया – प्रिंसेस टाउन के एरी गांव में एक प्रेस्बिटेरियन चर्च की स्थापना। भारतीय गिरमिटिया के इस गांव में मुस्लिम संप्रदाय के लोग भी काफी थे। इस गांव में सं 1830 से पहले से ही स्कॉटलैंड (अमेरिकी) का एक यूनाइटेड प्रेस्बिटेरियन चर्च था लेकिन यह जीर्ण शीर्ण अवस्था में था और कभी भी गिर सकता था। रेवरेंड मोर्टन के उत्साह को देख कर इस के अमेरिकी मालिकों ने मोर्टन को इस चर्च के पुनरुद्धार की अनुमति दे दी। इसी प्रकार यह चर्च नए प्रेस्बिटेरियन ईसाई बने भारतीयों का चर्च बन गया। इसी वर्ष चर्च से प्रेरणा लेकर भारतीय प्रवासी मुस्लिम समूह ने भी एक मस्जिद की स्थापना की। इस प्रकार यह गांव एक तरह से सांप्रदायिक सद्भाव और धार्मिक सहिष्णुता का केंद्र बन गया। यह सं1868 की बात है।